Regering gaan Self Beskikking met Boere Afrikaner Volksraad Bespreek | SAUK.co.za - Nuus.info
Regering gaan Self Beskikking met Boere Afrikaner Volksraad Bespreek
Die voorsitter van die Boere-Afrikanervolksraad, mnr. Andries Breytenbach, het tydens ‘n mediakonferensie gesê:
“Dit is nou die regte tyd om selfbeskikking te kry vir die Afrikanervolk”
Dit is al 20 jaar sedert die Afrikanervolk sy selfbeskikking verloor het. En ‘n hele geslag het al opgegroei sedertdien en daar word “daarop aangedring dat dit nou” bekom moet word, het hy benadruk tydens die vraetyd by ‘n mediakonferensie wat deur die Volksraad gehou is.
Mnr. Breytenbach het onder meer verwys na die steun wat die sanger, Steve Hofmeyr, gekry het wanneer hy “Die Stem” sing. Tydens die Innibos-kunstefees het meer as 45 000 soos een man op aandag gestaan en “Die Stem” saam met Hofmeyr gesing. Die steun wat in hierdie opsig plaaslik en oorsee onder Afrikaners geniet word, dien as ‘n goeie voorbeeld dat die tyd aangebreek het om selfbeskikking te eis, het hy aan ‘n vraesteller gesê.
Die media is deur die Boere-Afrikaner Volksraad meegedeel dat die Suid-Afrikaanse regering na meer as twee jaar gehoor gegee het aan herhaaldelike versoeke omtrent samesprekings oor die konsep van selfbeskikking vir die Afrikanervolk. Hy het die roete verduidelik wat die Volksraad gevolg het – wat onder ander ook ‘n klag by die Suid-Afrikaanse Menseregte Kommissie ingesluit het – om uiteindelik die regering te beweeg om samesprekings te voer.
Op ‘n vraag van The Citizen se joernalis oor die praktiese sy van selfbeskikking het mnr. Breytenbach geantwoord dat dit uiteindelik neerkom op territoriale selfbeskikking. Dit is noodsaaklik omdat die Afrikanervolk minder as 6% van die meer as 53 miljoen mense in die land vorm. “Geen volk kan homself onder sulke omstandighede handhaaf nie”, het hy gesê.
Of ‘n bepaalde gebied beoog word, het mnr. Breytenbach verwys na die grondopname waarmee die Volksraad Verkiesings Kommissie (VVK) besig is. Daarmee wil bepaal word watter grondeienaars wil inskakel en waar konsentrasies voorkom.
‘n Jong swart joernalis van die SABC het mnr. Breytenbach gevra wat bedoel word met verlies van die Afrikanervolk se onafhanklikheid in 1994. In antwoord hierop is die verlies van die politieke regte om self te besluit wat gebeur ten opsigte van bykans elke lewensfaset van die Afrikaners aan die vraesteller gestel. Die internasionale regte ten opsigte van selfbeskikking waarop volkere regoor die wêreld aanspraak maak, is ook toegelig.
Die aanspraak van die Afrikanervolk op selfbeskikking is in konteks gestel deur mnr. Breytenbach wat benadruk het dat dit negatief voorgestel word, maar hoegenaamd nie ‘n “ekstremistiese strewe” is nie. Die aandrang op selfbeskikking is ook nie-aggressief en nie-konfronterend het mnr. Sakkie van der Merwe, een van die Volksraadlede wat die mediakonferensie bygewoon het, gesê.
In een van die antwoorde wat mnr. Breytenbach gegee het, het hy verduidelik dat die Boere-Afrikanervolksraad hom nog altyd tot die internasionale gemeenskap kan wend indien dit nodig sou wees. In hierdie opsig geld die internasionale ooreenkomste (waarvan die Roomse Statuut een is) waartoe die Suid-Afrikaanse regering homself ook amptelik verbind het omtrent die reg tot selfbeskikking van minderhede. “Dit is ‘n internasionale mensereg”, het hy bygevoeg.
Afhangende van die regering se ingesteldheid teenoor die konsep van selfbeskikking, kandie samesprekings gedurende Augustus dalk die eerste van ‘n reeks gesprekke wees, het die sekretaris van die Volksraad, mnr. Henk van de Graaf, teenoor ‘n lid van die media opgemerk. “Die Volksraad benader die komende samesprekings met ‘n oop gemoed, en hoop dat dit suksesvol sal afloop,” het hy gesê.
Nog ‘n Volksraadslid wat die verrigtinge bygewoon het, mnr. Ben Geldenhuys, het die media daarop gewys dat die “mediapak” wat beskikbaar gestel is, ook die webwerf van die Volksraad naamlik, volksraad.co.za gekry kan word.
Vanaf BAV en Die Vryburger.
Categories: Afrikaans, Boere, Volksraad, Volkstaat
Snoet se dinge – Vordering
Sedert 1994 was daar nie juis veel om oor te juig nie. Behalwe as jy ‘n rugby-ondersteuner is, dan sou jy in ’95 en ’07 gejuig het oor die verowering van die wêreldbeker.
Is ‘n trofee wat deur ander mense gewen is, en dan vir vier jaar in iemand anders se trofeekas staan, regtig rede tot vreugde vir jou as persoon?
Dit is buitendien nie asof daardie trofee jou gaan beskerm wanneer vier barbare 03:00 die oggend langs jou bed staan nie. Om eerlik te wees, of dit nou ‘n wêreldbekertrofee of ‘n Curriebeker is, dis van geen nut vir jou wanneer jou lewe in gevaar is nie.
Om dus altyd te wil fokus op die sogenaamde positiewe dinge – waarvan sport meeste mense se strooihalmpie na positiewiteit is – neem nie die ware realiteite waarmee ons gekonfronteer word weg nie.
Die enigste opsie is om selfbeskikking te verkry. Dit help nie ons probeer om die drogbeeld van ‘n reënboognasie lewendig te hou nie. Enige goeie verhouding is gebaseer op ‘n basis van gee en neem. En hier lê die groot probleem. Meeste blankes glo dat hulle net moet gee, en meeste tans bevoordeeldes glo dat hulle net moet neem.
Op 24 September 2011, het nagenoeg 23 000 volksgenote hulle kruisies gaan trek in ‘n verkiesing wat deur die Volksraadverkiesingskommissie gefasiliteer is. Daar is tans ongeveer 40 000 geregistreerde kiesers op die VVK se kiesersrol.
Byna drie jaar na die verkose Volksraad ingehuldig is, het die regering uiteindelik ingestem om met hulle in gesprek te tree. Hierdie is geen geringe prestasie nie. Dit is die resultaat van harde werk en uiterste deursettingsvermoë.
Die Volksraad se uiteindelike doel is om ‘n vrye staat daar te stel vir diegene wat aan hulle ‘n mandaat gegee het om hierdie doel na te streef. Die Volksraad handel slegs namens die geregistreerde VVK-kiesers. Daar is een belangrike ding wat die kiesers in gemeen het: Hulle wil vry wees van die alledaagse nagmerrie wat die Ruwe SA tot gevolg gehad het.
Is dit werklik so ‘n groot sonde om ‘n veilige plek te wil vestig vir jou vrou en kinders? ‘n Plek waar daar nie teen jou gediskrimineer word op die basis van jou velkleur nie? Tog is daar ‘n handjievol siele wie se monde smag na bietjie seep wat galbraak oor die komende vergadering tussen die Volksraad en die regering.
Snoet se antwoord aan hierdie beswaardes sou wees dat julle niks het om oor bekommerd te wees nie. Die Volksraad mag nie namens julle onderhandel nie. Ook is dit al keer op keer in die openbaar genoem dat die Volksraad slegs namens sy mandaatgewers mag praat. As julle ‘n ander opsie het, volg dit en laat dit vir julle werk, maar moenie ander mense se planne afkraak en verdag maak nie. Dit lyk meer soos suurdruiwe as konstruktiewe kritiek.
Die Volksraad mag namens hierdie Boer handel. Dit is my, en enige ander volksgenoot se goeie reg om self te besluit aan wie ons ‘n mandaat wil gee al dan nie. Respekteer dit en beweeg aan.
Enigiemand wat belangstel om deel van die oplossing te word, word vriendelik versoek om meer te gaan uitvind by http://www.vvk.co.za en by http://www.volksraad.co.za
Snoet de Wetter
« Afrikaans nou beskikbaar op Gmail!
Meeste van 5,500 nuwe grondeisers verkies geld »